Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 167/13/6603	Brezno, 2.8.2013
EEČ : 2-46-59-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 01.08.2011 doposiaľ si neplnil riadne povinnosť, ktorá mu bola určená rozsudkom Okresného súdu v Brezne  pod č. k. XXXXX zo dňa XXXXX, právoplatným dňa 18.07.2011, na základe ktorého mal prispievať na výživu svojho syna XXXXX, nar. XXXXX vždy do 15-teho dňa v mesiaci vopred sumou vo výške 50 € mesačne k rukám matky XXXXX, trvale bytom XXXXX, XXXXX, prechodne bytom XXXXX, XXXXX, ako aj na základe zákona č. 36/2005 Z.z. o rodine, v dôsledku čoho nezaplatil na výživnom sumu vo výške 960 €, ktorú však postupne v plnej výške do dňa 18.07.2013 uhradil,

lebo zanikla trestnosť činu

Odôvodnenie:

	Poverený príslušník OO PZ XXXXX uznesením pod ČVS:XXXXX zo dňa 22.03.2013 začal trestné stíhanie a súčasne vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, že i napriek tomu, že bol zaviazaný rozsudkom Okresného súdu v Brezne pod č. k. XXXXX zo dňa XXXXX, právoplatným dňa 18.07.2011, ako aj na základe zákona č. 36/2005 Z. z. o rodine prispievať na výživu svojho syna XXXXX, nar. XXXXX sumou vo  výške 50 € mesačne vždy do 15. dňa v mesiaci k rukám matky XXXXX, trvale bytom XXXXX, XXXXX, prechodne bytom XXXXX, XXXXX, pričom túto povinnosť si neplnil v období od 01.08.2011 do súčasnej doby a dňa 18.02.2013 prostredníctvom Exekútorského úradu v Brezne uhradil 40 €, čím mu voči matke vznikol dlh vo výške 960 €. 

	V priebehu skráteného vyšetrovania bola k veci vypočutá poškodená XXXXX, ktorá uviedla, že XXXXX bol povinný na základe rozsudku Okresného súdu v Brezne  pod č. k. XXXXX zo dňa XXXXX, právoplatným dňa 18.07.2011, prispievať na výživu syna XXXXX sumou vo výške 50 € mesačne na  do 15-teho dňa v mesiaci k jej rukám. Túto svoju povinnosť si neplnil pravidelne v období od 01.08.2011 do súčasnej doby, v dôsledku čoho jej neuhradil na výživnom sumu vo výške 960 €. Jej syn v dôsledku neplatenia výživného núdzou netrpel. Svedkyňa-poškodená vo svojej výpovedi dňa 29.07.2013 potvrdila, že XXXXX jej dňa 18.07.2013 uhradil dlžné výživné v plnej výške.  

	Obvinený XXXXX vo svojej výpovedi uviedol, že výživné na syna plnil nepravidelne a v rôznych výškach od 5 do 30 €, ale v priemere to mohlo byť tak 50 € mesačne, pričom tiež robil potrebné nákupy do domácnosti. Peniaze  poškodenej dával do ruky, o čom nemá žiadny doklad. Naposledy zaplatil niekedy v mesiaci september 2012 asi 70 €. Od tej doby si vyživovaciu povinnosť neplnil, lebo je nezamestnaný a nevyplatili mu peniaze za vykonanú prácu. V prípade, že mu zaplatia dlhy, výživné bude platiť pravidelne. V ďalších výpovediach obvinený uvádzal skutočnosti týkajúce sa jeho pracovnej aktivity a s ňou súvisiacich dlhov, ktoré voči nemu majú iné subjekty. 

	Do vyšetrovacieho spisu boli zabezpečené listinné dôkazy preukazujúce zistený skutkový stav, a to rozsudok Okresného súdu v Brezne sp. zn. XXXXX zo dňa XXXXX, právoplatný dňa 18.07.2011, správa Úradu práce sociálnych vecí a rodiny, z ktorej vyplýva, že obvinený nebol od 01.08.2011 do súčasnosti  vedený ako občan v hmotnej núdzi, nepoberal dávky v hmotnej núdzi, ako aj správa o tom, že je vedený v evidencii uchádzačov o zamestnanie od 31.12.2011. Ďalej boli zabezpečené správy zo sociálnej poisťovne, ako aj ďalšie listinné dôkazy, ktoré preukazujú zistený skutkový stav, kópie dokladov a úradný záznam o zaplatení nezaplateného výživného v plnej výške.

	Podľa § 86 písm. a/ Tr. zák., trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Kupcová
prokurátorka